In nomine domini, ego, Galterius, Dei gratia Lingonensis episcopus, formam compositionis quam inter Cist. ecclesiam et dominum Ansericum de Monte Regali, ego et dux Burgundie Hugo, nepos meus, cum consilio religiosorum fecimus, omnibus per hanc cartam notificare curavi. Itaque prefatus Ansericus domum illam extra muros Divionis super ripam Oscharestam, de qua inter eos controversia versabatur, injuste se tenere recognovit, eamque cum adjacenti vinea et prato atque grangia, cunctis que ad ipsam pertinentibus, sicut mater mea Mathildis ducissa tenuit, ecclesie Cistercienci, absque aliqua retentione liberam et quietam in mea et Ducis manu gerpivit, et quidquid preterea ecclesia predicta in terra de Muresalt tenebat, et unde investita erat, quando ad ipsum terra sua devenit, totum, preter clausum domini Hugonis, eidem ecclesie in pace dimisit. Cistercienses vero clausum suum predictum quod eis dominus Hugo, frater meus, in elemosinam dedit, eumdem Ansericum, in vita uxoris sue Sibille possidere pacientur; ita quod ipse interim dum eumdem clausum tenebit, Cisterciensi ecclesie, pro recognitione et investitatura, quatuor vini sextarios, tempore vindemie annuatim exsolvet; et post mortem predicte uxoris ejus, Cistercienses clausum suum, sicut in tempore pactionis hujus plantatus erat et muris circondatus, ex integro recuperabunt. Quod si forte contigerit terram de Muressal, quam modo dominus Anserius tenet, ad alterius dominium devenire, Cisterciensis ecclesia clausum suum statim recuperabit, nec alium de ipsa terra Dux aliquem investiet quam Cistercienses. Ipse quoque Ansericus promisit quod neque ille et qui predictam terram tenuerit, si forte de ipso clauso predictis fratribus injuria facere voluerit, neque ulli omino garantiam homini portabit. Hoc ipsum ego quoque et Dux promisimus. Et ad usus omnes qui contra hec venire temptaverint fidelem eis garantiam portavimus et auxilium impendemus. Acta sunt hec apud Castellionem in mea et Ducis presentia, teste domno Antelmo, abbate Castellionis, Rainaldo cellerario, et Gilleberto monachis Clarevalli, Boino preposito et Petro maiore Castellionis, Nerjoldo de Telece et Ochadecio, militibus. Post hec paucis interpositis diebus, ego et Dux ad ipsam domum convenimus, cum multa nobilium tam religiosorum quam secularium frequentia, ibi que coram omnibus, ego, et Dux, per claves ejusdem domus, Cisterciensem ecclesiam de ipsa domo, cum omnibus pertinentiis suis solempniter investivimus, claves que in manu Johannis prioris ibidem posuimus; testibus, Herveio abbate Sancti Stephani, Johanne canonico ejus, Johanne et Guidone monachis Cisterc. Johanne decano Divion. Atone cell. Cist. Nicholao capellano Ducis, Girardo de Reun, comite de Saiz, Willelmo de Orgeol, Lamberto preposito Divionensis. Hæc omnia laudavit uxor ejusdem Anserici apud Montem regalem, ubi testes interfuerunt hii: Galcherius abbas Flaviniaci, Dalmatius prior de Verenas, Arnaldus monachus Cist. Galterius de Sarce archidiaconus, Girardus de Reun, Nerjoldus de Telece. Et ut hec omnia debitam in perpetuum firmitatem obtineant, presentem cartam sigilli mei impressione communiri curavi.